Svar

Siv Jensen: I likskap med EU har Noreg unnateke finansielle tenester frå den generelle meirverdiavgiftsplikta. Ein skal til dømes ikkje berekne meirverdiavgift ved omsetnad av konvensjonelle valutaer. Bitcoin er som kjent ikkje ein konvensjonell valuta, og det har i fleire land vore uvisst om kva som er rett handsaming av meirverdiavgiftsreglane ved omsetnad av bitcoin og tenester som gjeld bitcoin.



Den aktuelle EU-dommen (sak (C-264/14) har si bakgrunn i at det svenske skatteverket tok til orde for at ein skulle berekne meirverdiavgift på tenester med å veksle bitcoin mot konvensjonelle valutaer. EU-domstolen uttalar i dommen 22. oktober 2015 at slik teneste er unnateke frå den allmenne meirverdiavgiftsplikta.



Eg er kjend med at Skattedirektoratet har uttalt at dei ser på Bitcoin som ei meirverdiavgiftspliktig teneste. Finansdepartementet ga i brev 7. mars 2014 Skattedirektoratet i oppdrag å følgje med på utviklinga i EØS-området knyta til meirverdiavgift og «digital valuta». I brevet uttalte departementet at det er mykje som talar for at Noreg på dette feltet bør ha lik praksis som dei andre EØS-landa.



Etter dommen 22. oktober 2015 har departementet i brev 13. november 2015 bedt Skattedirektoratet på nytt om å vurdere «digital valuta» og meirverdiavgift. Vi har også bedt direktoratet å vurdere om ein bør gjere endringar i meirverdiavgiftslova. Direktoratet er bedt om å svare innan 15. januar 2016.



Det er på denne bakgrunn for tidleg for meg å seie noko om kva for betyding denne EU-dommen får for meirverdiavgiftsretten i Noreg.